Els Clubs de Lectura acomiaden l'activitat cultural del curs en Alumni UV

## Els Clubs de Lectura acomiaden l'activitat cultural del curs en Alumni UV

Portades dels llibres llegits en els clubs de juny.

Alumni UV ha acomiadat les activitats culturals del curs 2024/25 amb els Clubs de Lectura TIRANT (en valencià) i QUIJOTE (en castellà) els dies 2 i 3 de juny, respectivament, que es van reunir a la Sala Gonzalo Montiel del Centre Cultural La Nau UV.

El Club TIRANT va llegir la novel·la ‘Els nens són reis’, de l’autora francesa **Delphine de Vigan**, qui aprofita la història de la **Mélanie** -protagonista del llibre- per a explorar un tema vertiginós, les xarxes socials i les seues derives: una societat abocada al culte de l’ego on tot s’escenifica i es ven, fins i tot la felicitat familiar.

**De Vigan** fa un retrat inquietant d’una època en què només les persones viuen perquè les miren, exposant en moltes ocasions la intimitat més privada i personal, i menyspreant la violència que s’exerceix sobre els infants, que en són els reis... i les víctimes.

**Delphine de Vigan** (Boulogne-Billancourt, 1966) va entrar en l’escena literària francesa en l’any 2001 i poc després, amb la novel·la ‘No i jo’ (2007), va obtindre el Premi dels Llibreters francesos. ‘Les hores soterrades’ (2009) i ‘Els dies sense fam’ (2014) la van confirmar com una de les autores franceses actuals més rellevants. ‘Res no s’oposa a la nit’ (2012) va suposar la seua consagració crítica i de lectors. ‘Basat en una història real’ (2016) va ser adaptada al cinema per **Roman Polanski**; i ‘Les lleialtats’ (2019) i ‘Les gratituds’ (2021) són les seues últimes novel·les. **Edicions 62** ha publicat en català tota l’obra de l’autora.

El Club TIRANT d’Alumni UV començà el curs el passat mes d’octubre amb la lectura d’‘Argila i Calç’, la qual van poder comentar juntament amb la seua autora, **Elvira Cambrils**, qui va visitar el grup a La Nau. En gener, analitzà ‘La promesa’, de **Damon Galgut**, i en abril ‘Les calces al sol’, de **Regina Rodríguez Sirvent**.

**‘La mala costumbre’ tanca el Club QUIJOTE**  
Convocat al mateix espai, la Sala Gonzalo Montiel del Centre Cultural La Nau, el Club QUIJOTE de lectura en castellà s'ajuntà dimarts 3 de juny per a exposar en comú la novel·la ‘La mala costumbre’, d’**Alana S. Portero**.

La història recorre l’adolescència d’una xiqueta atrapada en un cos que no sap habitar, que intenta comprendre’s a si mateixa i al món en el qual viu, des de la seua infància en una família de classe obrera en el barri de San Blas, arrasat per l’heroïna en els anys 80, fins a les nits clandestines en el centre de Madrid dels 90. Com en una versió bastarda del viatge de l’heroi, ionquis, dives pop i àngels caiguts l’acompanyen en un viatge vital en el qual, al final, seran altres dones les qui l’ajuden a superar la violència que troba a cada pas.

‘La mala costumbre’ és una novel·la crua i feroç, però també poètica i commovedora, en la qual els extrems es toquen per a mostrar al lector per què el ressentiment i la ràbia contra el sistema són completament vàlids per a sobreviure en una societat que no accepta els que són diferents.

Propietària d’un univers creatiu únic en el qual conviuen el teatre, la història clàssica i l’activisme, **Alana S. Portero** debuta en la ficció amb aquesta novel·la enlluernadora que s’ha convertit en un fenomen editorial internacional abans de la seua publicació.

El curs del Club QUIJOTE arrancà en octubre amb ‘El boxeador’, d’**Alfons Cervera**, qui va formar part del debat del grup de lectura en una vesprada enriquidora; en gener, es va llegir ‘Un verdor terrible’, de **Benjamín Labatut**; en febrer, ‘El cielo es azul, la tierra blanca’, del japonés **Hiromi Kawakami**; en abril, ‘La colonia’, de l’autora irlandesa **Audrey Magee**; i en maig, ‘El poeta de Gaza’, un prestigiós *thriller* de l’israelià **Yisahi Sarid**.

Més informació:

Arxivat en:
Fundació General UV
, Alumni UV
, Activitats AlumniUV

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar